ท่องเที่ยวยิ้ม! จีนไฟเขียว “กรุ๊ปทัวร์” มาไทยเริ่ม 6 ก.พ.นี้
การท่องเที่ยวไทยเตรียมรับมือ จีนเปิดประเทศเต็มที่ ให้กรุ๊ปทัวร์สามารถจัดส่งนักท่องเที่ยวออกนอกประเทสได้
ท่องเที่ยวยิ้ม! จีนเปิดประเทศให้กรุ๊ปทัวร์พานักท่องเที่ยวออกนอกประเทศ 6 ก.พ.นี้
20 ม.ค. 2566

สำนักข่าวรอยเตอร์ รายงานว่า กระทรวงวัฒนธรรมและการท่องเที่ยวของจีน ได้แถลงล่าสุดในวันนี้ (20 ม.ค.) ว่า รัฐบาลจีนจะอนุญาตให้บริษัททัวร์และบริษัทท่องเที่ยวในระบบออนไลน์สามารถจัดส่งนักท่องเที่ยวจีนเดินทางออกนอกประเทศได้ตั้งแต่วันที่ 6 ก.พ. ทั้งนี้จะทำให้ประเทศที่กรุ๊ปทัวร์ของจีนสามารถเดินทางไปท่องเที่ยวมีจำนวน 20 ประเทศ ซึ่งรวมถึง ไทย รัสเซีย และนิวซีแลนด์
ก่อนหน้านี้ นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยว่า ช่วงเทศกาลตรุษจีน ตั้งแต่วันที่ 21 มกราคม 2566 พบว่า บรรยากาศการเดินทางท่องเที่ยวจากตลาดในประเทศและตลาดต่างประเทศมีความคึกคักมากขึ้น เทียบกับปี 2565 เป็นช่วงการระบาดโควิด-19 ทำให้เกิดรายได้รวมอยู่ที่ 21,296 ล้านบาท ฟ้นตัว 48% เทียบกับปี 2562 แบ่งเป็นรายได้จากตลาดในประเทศ 4,600 ล้านบาท เพิ่มขึ้น 139% เทียบกับปี 2565 ฟื้นตัวประมาณ 81% เทียบกับปี 2562 มีแนวโน้มการเติบโตเพิ่มขึ้นอย่างชัดเจน
ส่วนตลาดต่างประเทศ สร้างรายได้ทางการท่องเที่ยวเข้าประเทศไทยประมาณ 16,696 ล้านบาท เพิ่มขึ้น 1,759% เมื่อเทียบกับปี 2565 ฟ้นตัว 44% เทียบกับปี 2562 ตลาดในประเทศช่วงตรุษจีนปี 2566 คาดว่าจะมีจำนวนผู้เยี่ยมเยือนชาวไทย เดินทาง 1,384,200 คน-ครั้ง ฟ้นตัว 90% เมื่อเทียบกับปี 2562 มีอัตราการเข้าพักเฉลี่ย 59% เนื่องจากคนไทยเชื้อสายจีนและคนจีน ที่อาศัยอยู่ในประเทศไทยจะใช้ช่วงเวลานี้ ชดเชยเวลาที่หายไปช่วงวิกฤตโควิด-19 ผ่านการออกมาร่วมกันเฉลิมฉลองวันขึ้นปีใหม่จีนกับครอบครัว ทั้งในรูปแบบรับประทานอาหารร่วมกัน ออกมาไหว้พระขอพร ตลอดจนเดินทาง ท่องเที่ยวและพักผ่อนตามสถานที่ต่างๆ